కేరళా బ్లాస్టర్స్‌లో పెరిగిన సచిన్‌ వాటా
-  మరో 20 శాతం మేర వాటా కొనుగోలు
  ముంబయి: ఇండియన్‌ సూపర్‌ లీగ్‌లో (ఐఎస్‌ఎల్‌) పాల్గొనే కేరళా బ్లాస్టర్స్‌ ఫుట్‌బాల్‌ జట్టు అతిపెద్ద వాటాదారుగా సచిన్‌ అవతరించారు. తాజాగా మాస్టర్‌ బ్లాస్టర్‌ సచిన్‌ హైదరాబాద్‌ కేంద్రంగా పని చేస్తున్న పీవీపీ వెంచర్స్‌కు చెందిన 'కేరళా బ్లాస్టర్స్‌'లో మరో 20 శాతం వాటాను కొనుగోలు చేసినట్లు సమాచారం. ఈ ఒప్పందం విలువ దాదాపు రూ.75-80 కోట్ల మేర ఉన్నట్లు ఈ వ్యవహారంతో చాలా సంబంధం ఉన్న అధికారులు తెలిపారు. ప్రస్తుత వాటా కొనుగోలుతో జట్టులో సచిన్‌ వాటా 60 శాతానికి చేరువైంది. 'కేరళా బ్లాస్టర్స్‌' జట్టు ఐఎస్‌ఎల్‌-2014 సరీస్‌లో ఫైనల్స్‌కు చేరిన సంగతి తెలిసిందే. చెన్నైలో మొదలైన రెండో సీజన్‌లో కూడా జట్టు 'నార్త్‌ఈస్ట్‌ యునైటెడ్‌' జట్టును 3-1 తేడాతో ఓడించి సంచలన విజేతగా నిలిచింది. టీమ్‌ మొత్తం వాటా విలువ రూ.200 కోట్లు. బంగారంపై రుణం అందించే అతిపెద్ద సంస్థ ముత్తూట్‌ ఫైనాన్స్‌ యాజమాన్య సంస్థ 'ముత్తూట్‌ పప్పాచన్‌ గ్రూప్‌' కూడా మరో 20 శాతం వాటాను పీవీపీ గ్రూపు నుంచి కొనుగోలు చేయనుంది. మిగిలిన 20 శాతం వాటాను పీవీపీ గ్రూపు తన వద్దే ఉంచుకోనున్నట్లు సమాచారం.ఐఎస్‌ఎల్‌లో సచిన్‌తో పాటు పలువురు క్రికటర్లు సౌరవ్‌ గంగూలీ, ధోనీ, విరాట్‌ కోహ్లీలు వివిధ జట్లలో వాటాలను కొనుగోలు చేసిన సంగతి తెలిసిందే.
మీ స్నేహితులకు రికమెండ్ చెయ్యండి